In nomine sancte et individue Trinitatis, Patris et Filii et Spiritus Sancti, amen. Anno Incarnationis ejusdem millesimo trecentesimo quarto, mense julii, die martis post octabas festi estivalis beati Martini, ego Johannes, presbiter, rector ecclesie de Taysilliaco, Eduensis dyocesis, sanus mente et corpore per Dei gratiam, nesciens quid dies crastina sit michi paritura, etc., meum testamentum seu ultimam voluntatem meam condo, facio et ordino in hunc modum. In primis, eligo sepulturam meam, si Edue decedam, in introitu ecclesie Beati Lazari, ad pedes graduum ipsius ecclesie, et do et lego canonicis, presbiteris et clericis de choro Eduensi qui intererunt obitui meo centum solidos Turonensium pro pittancia, dividendos ut moris est inter ipsos. Item, do et lego quatuor presbiteris qui me propriis manibus inhumabunt et ad hoc electis, cuilibet ipsorum de choro Eduensi duos solidos Turonensium semel. Item, si Edue decedam, volo quod tres congregationes Sanctorum Andochii, Symphoriani et Johannis Eduensis convocentur die obitus mei, quibus volo et precipio dari cuilibet ipsarum viginti solidos Turon. pro pittancia: et si etiam alibi quam Edue traditus fuero ecclesiastice sepulture, volo quod eisdem congregationibus dictum legatum integre, persolvatur, ita tamen quod teneantur in eorum ecclesiis pro remedio anime mee divina celebrare. Item, do et lego conventui sancti Martini Eduensis viginti solidos Turon. die obitus mei pro pittancia, dum tamen celebrent dicta die pro remedio anime mee. Item, ego volo et precipio quod si apud Taysilliacum decedam vel alibi ubicumque sit, dumtamen sit extra Eduam, quod tradar ecclesiastice sepulture in cimiterio vel in ecclesia in cujus parochiatu sublatus fuero de medio: cui ecclesie, sive Taysilliacum sive alibi sit, dumtamen sit extra Eduam, ego do et lego viginti libras Turon. ad emendum redditus per manus exequtorum meorum pro anniversario meo in eadem ecclesia annis singulis imperpetuum faciendo; et si Edue decedam, volo quod dicte viginti libre Turon. convertantur in duabus elemosinis faciendis de sale apud Eduam pauperibus civitatis, suburbii et archipresbiteratus Eduensis, infra quindenam post obitum meum, pro remedio anime mee et illorum quorum fui exequtor tempore retroacto, ac aliorum benefactorum meorum. Item, volo et precipio quod die obitus mei, ubicumque decedam, dumtamen sit extra Eduam, intersint tringinta presbiteri archipresbiteratus illius ecclesie ubi me tradi contigerit ecclesiastice sepulture, divina ibidem pro remedio anime mee celebraturi, quibus do et lego cuilibet ipsorum tres solidos Turon.; et si Edue decedam, volo quod illi triginta presbiteri chori et archipresbiteratus Eduensis, celebrent, die tresdecima post obitum meum, in ecclesia Beati Lazari Eduensis, quibus do et lego cuilibet eorum tres solidos, ut dictum est. Item, volo et precipio quod die obitus mei, pauperibus qui presentes erunt et venient ad elemosinam pro remedio animee mee faciendam, ubicumque decedam et traditus fuero ecclesisiastice sepulture, si Edue pauperibus civitatis et suburbii Eduensis, si vero alibi pauperibus parochie et archipresbiteratus illius ecclesie in qua vel cujus cimiterio tradar ecclesiastice sepulture, cuilibet unus denarius vel una denariata panis erogatur, prout exequtoribus meis melius visum fuerit expedire. Item, volo et precipio quod die trecenarii mei dentur sexaginta solidi Turon. canonicis, presbiteris et clericis de choro Eduensi pro pittancia, dividendi, ut moris est, inter ipsos, si Edue inhumatus fuero vel non: et si extra Eduam traditus fuero ecclesiastice sepulture, volo et precipio quod dicta die trecenarii mei triginta presbiteri celebrent divina pro remedio anime mee in ecclesia ubi corpus meum inhumatum fuerit existentes de illo archipresbiteratu de quo illa ecclesia est, quibus volo et precipio dari cuilibet ipsorum triginta denarii Turon.; et si decedam Edue, volo quod ipsi triginta presbiteri de choro et de civitate Eduensi celebrent Edue in ecclesia Beati Lazari quinquagesima die post obitum meum. Item, ego volo et precipio quod si Edue traditus sim ecclesiastice sepulture, quod canonici, presbiteri et clerici de choro Eduensi eant processionaliter, per tresdecim dies continuos et sequentes post diem obitus mei, super sepulturam meam, dicturi septem psalmos pro remedio anime mee, et quod qualibet die tresdecim dierum predictarum eis distribuantur decem solidi, pariter et die quarta decima celebrent pro remedio anime mee et distribuantur ut moris est existentibus ad servitium quadraginta solidi Turon.; et si alibi decedam quam Edue, volo quod ipsi dicant in choro immediate post primam septem psalmos et die quarta decima celebrent et distribuatur eisdem, prout superius est expressum. Item volo et precipio quod dicta die trecenarii mei, si extra Taysilliacum traditus fuero ecclesiastice sepulture, tresdecim presbiteri archipresbiteratuum Borbonii et Luzeii celebrent divina apud Taysilliacum, pro remedio anime mee et parentum meorum, quibus volo et precipio dari cuilibet ipsorum triginta denarii Turon. absque refectione: et si decedam apud Taysilliacum, volo quod ipsi tresdecim presbiteri apud Taysilliacum celebrent quadragesime die post obitum meum. Item, do et lego ecclesie mee de Taysilliaco viginti libras Turon. ad emendos redditus pro anniversario meo in ipsa ecclesia mea, de quatuor presbiteris, annis singulis imperpetuum faciendo. Item postmodum, in primis, volo et precipio quod debita mea et clamores mei solvantur atque pacificentur, antequam ad solutionem legatorum meorum inferius annotatorum aliquatenus procedatur. Item, do et lego domino episcopo Eduensi vel sedem Eduensem tenenti decem libras Turon. semel; domino archidiacono Eduensi, viginti solidos Turon.; archipresbitero meo Borbonii, decem solidos Turon. Item, do et lego ecclesie Eduensi de quatuor libris Turon. in quibus michi tenetur obligatus vicarius ipsius ecclesie et ejus vicaria ex annuo redditu, de assensu dominorum decani et capituli dicte ecclesie Eduensis, assessis super vinea quam acquisivi apud Sampigneum et super salicio et platea molendini dicti de Campis, et de quibus habeo litteras sigillis Sancti Nazarii et curie Eduensis sigillatas, sexaginta solidos Turon. pro anniversario meo, annis singulis, in eadem ecclesia imperpetuum faciendo, solvendos per manum vicarii existentis pro tempore in eadem ecclesia et distribuendos per eum, ut moris est, die qua fiet dictum anniversarium meum et decem presbiteris de choro Eduensi qui celebrabunt die anniversarii mei, cuilibet ipsorum duodecim denarios Turon. post missam, et decem solidos Turon. residuos de quatuor libris Turon. predictis, dividendos ut moris est die dicti anniversarii mei presbiteris et clericis dicti chori non beneficiatis qui presentes erunt in vigiliis et in missa dicti anniversarii, per manum vicarii ecclesie Eduensis predicte, pro dicto anniversario meo in dicta ecclesia Eduensi annis singulis imperpetuum, ut dictum est, faciendo. Item, do et lego cuilibet ecclesiarum archipresbiteratus Borbonii triginta denarios Turon. dumtamen rectores earum in eis divina celebrent pro remedio anime mee. Item, volo et precipio quod erogentur decem libre Turon. de bonis meis pauperibus membris Christi civitatis, suburbii et archipresbiteratus Eduensis, pro remedio animarum domini mei karissimi bone memorie Gerardi, quondam episcopi Eduensis, ac domini Johannis de Borbonio, quondam archidiaconi Avalonensis, in sale vel in pane vel alias prout visum fuerit exequtoribus meis melius expedire; item, et decem libre Turon. pro remedio anime bone memorie domini Hugonis, quondam episcopi Eduensis, in sale, pane vel alias, ut superius est expressum. Item, do et lego Domui Dei de Quatuor Fratribus, pro ipsa domo reficienda, quadraginta solidos Turon. semel. Item do et lego priori et monachis de Borbonio decem solidos Turon. Item, do et lego quatuor presbiteris de choro Eduensi quos exequtores mei duxerint eligindos, cuilibet ipsorum quinquaginta solidos Turon. qui pro remedio anime mee per annum post decessum meum quilibet tres missas qualibet septimana celebrabunt in ecclesia Sancti Lazari Eduensis. Item do et lego fratribus minoribus Belnensibus quinque solidos Turon.; fratribus minoribus de Silvigneo, quinque solidos Turon. et fratribus predicatoribus Dyvionensibus quinque solidos Turon. semel, dumtamen celebrent in suis ecclesiis pro remedio anime mee. Item, do et lego Domui Dei de Castro Eduensi unum lectum garnitum; item, Domui Dei de Marchaut, unum lectum garnitum. Item, do et lego Uldimo, filio quondam Johannete, sororis mee, canonico Ungniacensi, Decretales meas quas penes se habet dictus Uldimus; item Guillelmo ejus fratri, clerico, nepoti meo, breviaria mea notata, si tunc vivat. Item, do et lego ecclesie Beate Marie Eduensis decem solidos Turon. et ecclesie Sancti Johannis in Crota decem solidos Turon. semel. Item, do et lego cuilibet aliarum ecclesiarum parochialium civitatis et suburbii Eduensis tres solidos Turon. semel, dumtamen rectores ipsarum divina celebrent in ecclesiis ipsis pro remedio anime mee. Item, do et lego fabrice ecclesie Sancti Lazari Eduensis viginti solidos Turon. semel, et in augmentatione panis et vini ipsius ecclesie Eduensis sexaginta solidos Turon. semel. Item, do et lego in subsidium Terre sancte decem libras Turon. semel. Item, do et lego successori meo in ecclesia de Taysilliaco sex culcitras plume cum sex pulvinalibus, quos volo in hospicio et ad opus domus et hospicii ipsius ecclesie remanere. Item do et lego domino Gauffrido de Parrigniaco, vicario meo, sexaginta solidos Turon. semel. Item, do et lego Galtero de Parrigniaco, clerico meo, centum solidos Turon. semel; item, et Johanni de Borbonio, clerico curie Eduensis, notario, viginti solidos Turon. semel. Si vero aliquid fuerit residui de predictis bonis meis, solutis prius debitis et clamoribusque pacificatis et legatis meis predictis solutis, in illo predicto residuo et de eodem heredem meum facio et instituo predictam domum de Castro Eduensi, volens et precipiens quod illud residuum in augmentationem et acquisitionem reddituum ipsius Domus Dei et in usus suos et dominium totaliter convertatur, et ratione hereditarie institutionis nec in alio convertatur: ita tamen quod de ipsis redditibus qui de dicto residuo acquirentur, instituatur in dicta domo unus presbiter de choro ecclesie Eduensis qui divina celebret ter qualibet ebdomada in dicta Domo Dei pro remedio anime mee, parentum, benefactorum ac amicorum meorum imperpetuum, et qui dictus presbiter imperpetuum per decanum et capitulum Eduense existentes pro tempore instituatur. Item, ego volo et precipio quod in institutione ipsa presbiter ad hoc institutus teneatur juramentum facere in manu ipsorum decani et capituli, de premissis omnibus, ut dictum est, bene et fideliter faciendis et etiam adimplendis. Item, ego volo et precipio quod si alicui vel aliquibus personis vel locis superius nominatis dederim aut legaverim vel quibus tenear ad debitum vel ad restitutionem, quod ipsa data seu legata, non pro datis seu legatis habeant, sed pro solutione vel restitutione ipsorum habeantur pro rata illa in qua eisdem fuero obligatus. Item, ego volo, precipio et concedo quod si alicui vel aliquibus personis vel locis superius nominatis legaverim, dederim vel restituerim que vel qui michi teneantur in debito, quod illud debitum primo computetur in datis, legatis seu etiam restitutis. Item, volo et precipio quod si aliquis cui dederim vel legaverim in contra hoc testamentum meum veniat, quod illo dato vel legato privetur penitus et precise. Hujus autem testamenti mei seu ultime voluntatis mee exequtores meos facio et constituo venerabiles et discretos viros videlicet karissimum dominum meum Guidonem de Castro Novo, decanum Eduensem, ac amicos meos speciales dominum Egidium vicarium dicte ecclesie Eduensis, magistrum Hugonem de Cepoyo et Henrionem dictum Popain, clericos et quemlibet eorum insolidum, quibus do et lego cuilibet ipsorum, videlicet dicto domino decano centum solidos Turon. et cuilibet aliorum sexaginta solidos Turon. pro pena sua et labore, dans et concedens ipsis exequtoribus meis, etc. In cujus rei testimonium sigillum meum huic presenti instrumento apposui. Et rogo venerabilem et discretum virum dominum officialem Eduensem ut ipse presenti instrumento una cum sigillo meo apponat sigillum curie Eduensis in testimonium premissorum. Et nos officialis Eduensis notum facimus universis presentibus et futuris quod nos ad preces dicti domini Johannis testatoris, una cum sigillo ejusdem testatoris, in premissorum testimonium, apponimus sigillum curie Eduensis. Datum et actum Edue, anno Dominice Incarnationis millesimo trecentesimo quarto predicto ac etiam mense julii et die martis supradictis.